**Egy néző naplója – vitaindító írások**

**X. Nemzetközi Egyetemi Színházi Fesztivál – Pécs, 2016. október 3-6.**

1. **nap**

A JESZ jubileumi fesztiválja az első nap a megnyitót követően három igényesen megkomponált, eltérő színházi formanyelven megszólaló előadással folytatódott.

**Tartui Hallgatói Színház – Tartu Állami Egyetem: Mihail Bulgakov: *Morfium***

A JESZ színházába belépve kétosztatú tér fogad bennünket. A bal oldalon egy férfi ül íróasztalánál korhű ruhában, előtte-mellette gyertya, elektromos lámpa és laptop. A színpad közepét egy nagy homokágy foglalja el, a négy sarkán reflektorok. Egy férfi ül a homokágy szélén, bejátszott vonathangok kíséretében. Az előadás hangulata rögtön az elejétől kezdve magával ragad, erős, érzelmileg töltött képek sorakoznak a Bulgakov szöveg kíséretében, sok zenével megtámogatva. Két szerelem története, őrlődés Anna és a Morfium között. A két tér között a határ az előadás második felében megtörik, mikor Dr. Poljakov homokot dob Dr. Bomgardhoz, illetve a nézőkre is ráfordul egyszer két játékba hozott reflektor, újrapozícionálva ezáltal a nézői szerepet. Minden adott tehát egy nagyon sok értelmezési rétegben otthonosan mozgó előadáshoz. Mindig nehéz dolga van az írónak, ha egy előadás nem a saját anyanyelvén szólal meg és a feliratot kell olvasnia, s nyilván nagyon sok nyelvi finomságot elveszít, s talán pont ezért vet fel néhány kérdést az előadás számomra. A vállalás kétségkívül hatalmas, egy morfiumfüggő orvos szenvedését megjeleníteni a hömpölygő Bulgakov szöveget követve, több nap cselekményeként.. A Dr. Poljakovot játszó színésznek nincsen könnyű dolga, hiszen nincsenek pauzák, nincsen idő egy delíriumban töltött este kidolgozására, színházilag nem tud az élmény testi tünetekben, avagy energetikailag kulminálni, sűrűsödni. A zenék, a képek állandóan nyomás alatt tartják a nézőket, nincs feloldás, pedig bizonyos helyzetek kiáltanak érte: amikor az eddig absztrakt térben megjelennek a plüssmacik a homokon (értjük, hogy tragédia, talán túlságosan is), vagy egyes gyorsabb ritmusban lüktető zenéknél (e sorok írója sajnos nem tudta őket azonosítani). Páratlan képi orgia, gyönyörű megoldások, de a morfium nevű kábítószer démonát nem ismerjük meg, s az energia bizonyos pontokon néha kicsúszik az előadásból.

**Liège-i Királyi Egyetemi Színház: *Tapétának lenni***

A második előadás a közösségi alkotás iskolapéldája, vérbeli színház, ahogyan azt a Liège-i Királyi Egyetemi Színháztól már megszokhattuk. Bár a szöveg megértése itt is nehézségeket okozott, az előadás végén angol nyelven kivetített Rilke idézet jól összefoglalja a központi tematikát: a női és férfi nemi szerepek kiegyenlítése, a gender sztereotípiák eltüntetése, egyfajta androgün jövőkép sejtetése, nem célként, lehetőségként. A nyelvben nem járatos nézőknek a másik értelmezési kulcs az előadáshoz a cím: *Tapétának lenni*. Mindenkinek ismerős helyzet, a bálban egyedül maradt lányokra mondják, hogy tapétává válik, s ez a kép mindenkiből előhívhatja saját emlékképeit, mintegy berobbantva a saját kulturális terünkbe a jeleneteket, azonnali asszociációkat hívva elő, s így azonnal együtt izgulunk a szereplőkkel. Az előadás megfordítja a patriarchális társadalom passzivitásra ítélt hölgyeinek szerepét, s ezúttal a fiúk is átérezhetik, hogy milyen, amikor őket méregetve vonulnak el előttük, s impotens szerepre vannak kárhoztatva. Sokszereplős előadás, precíz, a nézőket magával ragadó ritmussal, impresszív képekkel és közös jelenetekkel, s még arra is marad idő, hogy az egyes karaktereket is megismerjük valamennyire. A videóbejátszásokban bemutatott, gyerekekkel készített interjúk is erősítik azt az élményt, hogy a játszók tényleg megpróbáltak saját szempontjuk alapján elmélyülni a témában. Vártam volna ugyanakkor egy sűrített értelmi pontot, amibe az előadás belerobog, lesúlyozva a pörgő ritmust, kicsit megmozgatva mélyebb értelmezési rétegeket. Színházilag ez nekem a köpködős jelenet felpörgetése volt, ugyanakkor ez kissé a felszínen maradt a játszókban rejlő lehetőségekhez képest.

**Szegedi Egyetemi Színház (SZESZ): Pintér Béla: *A Démon Gyermekei***

Debrecen után immár másodjára volt alkalmam megtekinteni az előadást, mely a SZESZ több generációját is felvonultató társulat és a Pintér Béla szöveg páratlan egymásra találása. Két kérdés merül fel bennem az egyébként kiváló egyéni alakításokat és együttes örömjátékot felvonultató, végig feszes ritmusú előadással kapcsolatban (s ezen a ponton nem tudok elvonatkoztatni a debreceni szakmai beszélgetés gondolataitól): Pintért Bélát játszani nagy szerelem, de vajon lehet-e/kell-e Pintér Bélát nem „pintérbélásan” játszani, s mennyiben tudta a társulat ezt az előadást a saját képére formálni (mondjuk az sem baj, ha nem, hiszen remekül szórakoztunk), s lehetne-e/érdemes lenne-e a karaktereket realistább játékmóddal megformálni?